HÁTTÉRANYAG A TATAI EGYHÁZMEGYEI REFORMÁCIÓI ÜNNEPHEZ, 2013

**A KOCSI ZSINAT 300. ÉVFORDULÓJA**

2013-ban az egyházmegyei reformációi ünnepség Kocson lesz, a kocsi zsinat 300. évfordulója alkalmából. A központi ünnepség mellett ha valaki saját gyülekezetében, vagy akár kiskörben is szeretne megemlékezni, némi háttéranyagot szolgáltatunk hozzá. A tudnivalók nagy része megtalálható: Thury Etele: A Dunántúli Református Egyházkerület története, 2. kötet, Pozsony, 1998, 308-318.o.

**A zsinat jelentőségéről:**

„Kocsi ref. zsinat, az 1713. ápr. 2-án tartott vált nevezetessé, nem azért, mert itt iktatta be két évvel azelőtt megválasztott püspökét a samarjai / Felsődunamelléki / egyházkerület, mert ez csupán ünnepélyessé tette, hanem az itt hozott fontos határozatokért, melyek a komjáti kánonokat voltak hivatva kiegészíteni. A hat szakaszra osztott határozatok között legfontosabb a presbyterekről és gondnokokról szóló külön szakasz, mely azt is elrendeli, hogy minden egyház válasszon legalább hat presbytert.”

(Zoványi Jenő: Magyarországi protestáns egyháztörténeti lexikon, Bp. 1977, 325.o.)

**A zsinati határozatok méltatása:**

„Ezen szabályzat a Komjáti kánonok hézagait volt hivatva betölteni. Minden pontja azt bizonyítja, hogy az egyházi közigazgatásban jártas, annak minden ágát gyakorlatból jól ismerő és rendszerető ember írta, s ennek lehet tulajdonítani, hogy még ma, két évszázad múlva is, nem egy rendelkezése érvényben van. Egyházalkotmányi szempontból kiváló fontosságú a presbitériumról szóló intézkedése, hogy azok minden egyházban meglegyenek, mely rendelkezés minden rázkódás nélkül beállította a presbitériumot az egyházi szervezetbe…A püspökavató kocsi zsinat nagyarányúvá nyúlt ki, és az ismertetett határozatok meghozatala után egy szebb jövő reményében váltak el egymástól a jelenvoltak.”

(Thury Etele: Dunánt. Egyhker. Tört. 2. 317-318. o.-a „két évszázad” azóta három lett…)

**A zsinat helye az egyházkerület történetében:**

2011-ben ünnepeltük a Felsődunamelléki Egyházkerület újjászervezésének 300. évfordulóját és Magyari Péter püspökké választását. Ennek az újjászerveződésnek a vonalában áll és sok tekintetben betetőzése a kocsi zsinat. Tulajdonképpen a 17. század óta eltelt időre, az új helyzetre nézve keres új utakat. Határozatainak címe sokat mondóan „keresztyén életszabályok”. Ezzel kimondja, hogy nem pusztán elvont törvényeket tart szem előtt, hanem azok által a személyes és közösségi élet megújítása, megerősítése a célja. A rendezetlenségből („káosz”) akar rendet formálni, megújítani, az egyházkerület életét új lendületbe hozni.

Az új püspök, Magyari Péter, megválasztása (1711) és a zsinat (1713) között végiglátogatja az egyházmegyéket (1712. jan.12-13: Tatai, jan. 17-18: Barsi, jan. 19-20: Drégelypalánki, feb.1-2: Ürményi, márc. 25: Komáromi) Sokfelé személyi változások estek, szervezeti, egyházmegyei beosztásokat változtattak. A tapasztalatok nyilván megjelentek a zsinat előtt, így tkp. egy feltérképezett helyzetre adott választ. Mindemellett szükségessé vált az új püspök és az új tiszti kar ünnepélyes beiktatása is (Magyari Pétert eddig csak Rimaszombati Kies István tatai esperes áldotta meg a szőnyi templomban, tkp. a választása után „hazafelé menet”.) Ezért hívták meg az Alsó-Dunemelléki egyházkerület püspökét, Pathay Jánost.

A zsinat egy ünnepélyes napból állt (ápr. 2, az új püspök és esperesek ünnepélyes beiktatása), amit három „munkanap” követett, nagyjából úgy, hogy 3-án a kerület, 4-5-én a Tatai egyházmegye dolgával foglalkoztak.

A zsinaton a többi egyházmegye 2 képviselővel volt jelen, a Tatai egyházmegye teljes lelkészi kara, szinte minden tanítója, illetve a gyülekezetek világi küldöttei is megjelentek.

A zsinat „folytatása” az 1714-ben Madaron tartott újabb zsinat, ahol a lelkészek felavatása, újabb határozatok hozatala történt.

**A zsinat az egyházmegye életében:**

A Tatai egyházmegye életében sok, főként személyi változást hozott a zsinat.

Rimaszombati Kies István 18 évig viselt esperességéről idős kora miatt lemondott, vele együtt Sallai András a proseniorságról (alesperes). Új esperes Kocsi Major István ácsi lp. lett. Az egyházkerületi tanács tagjai lettek Sallai András neszmélyi,Szenczi Sámuel almási, Tatai Medgyesi Mihály dadi lp.

Lelkészek változása: Komáromi Pál Szomódról Kocsra, Kis-Ari András Kocsról Szomódra, Szkárosi Tamás Naszályról Únyra, Naszályi András Naszályra, Fogarasi István lévita Únyról Gönyűre, Bihari Pál baji lévita Csolnokra lelkésznek, Fejér Mihály tatai rektor Bajra lévitának.

Az érdekesség, hogy több, az ellenreformáció alatt hamarosan megszűnt gyülekezetnek ez az utolsó említése.

Az egyházkerületi jegyzőkönyv szerint egyházmegyénkből jelen voltak:

Almás: Szenczi Sámuel lelkész, Komáromi János tanító, Kováts Pál világi képv.

Szőny: Rimaszombati Kies István volt lp. és esperes,Vitéz Ferenc lelkész, Körmendi Péter tanító, Fekete György vil. képv.

Nagyigmánd: Gyömrei Ábrahám lelkész, Bajomi György tanító, Veres Pál, Pogrányi János vil képv.

Ács: Kocsi Major István lelkész, Farkasdi Dániel tanító, Panyi Péter vil. képv.

Gönyű: Patai János lévita, Tuba András vil. képv.

Győr: Tölyhi István lelkész, Mihályi István tanító, Kutas István, Csapó István, Szabó Péter vil. képv.

Bana: Komáromi István lelkész, Patai János tanító (ugyanaz, aki gönyűi lévita, de már a zsinat előtt megegyezett a banaiakkal, hogy odamegy rektornak), Farkas György vil. képv.

Ete: Gönczi János lelkész, Laki János tanító, Kerék Dávid, Szij György vil. képv.

Császár: Motsai Mihály lelkész, Tállyai János tanító, Tésla István, Fülöp Mihály vil. képv.

Szend: Komáromi János lelkész, Süveg András vil. képv.

Dad: Tatai Mihály lelkész, Hollósi György tanító, Csonka János, Törjék Pál vil. képv.

Kocs: Kis-Ari András lelkész, Nagy-Ari Pál tanító, Pál Ferenc, Mihály kovács vil. képv.

Naszály: Szkárosi Tamás lelkész, Mészáros Miklós, Nagy Mihály vil. képv.

Tata: Ujvári János lelkész, kállai János, Tolnai Mihály vil. képv.

Baj: Bihari Pál lévita, Dányi György, Könczöl Mihály vil. képv.

Nagysáp: Dabi István lelkész, Fazekas István, Balog György vil. képv.

Csolnok: Tápi Márton lévita, Naszvadi István vil. képv.

Úny: Fogarasi István lévita, Bernát Ferenc, Cseke János vil. képv.

Szomor: Motsi István lelkész, Takáts Péter vil. képv.

Gyermely: Vetsei András lelkész, Fülöp István, Somogyi János vil. képv.

Héreg: Czeglédi András lelkész, Szalai János, Szabó István vil. képv.

Tarján: Földvári András lelkész, Segesdi Mihály vil. képv.

Környe: Kotsi János lelkész, Neszmélyi János tanító, Berecz Mihály, Patonai Ferenc vil. képv.

Szomód: Komáromi Pál lelkész, Komáromi Sámuel tanító, Erdéli György, Ballabás István vil. képv.

Neszmély: Sallai András lelkész, Tornóczi János tanító, Mészáros István, Tóth Gergely vil. képv.

Lábatlan: Berhidai Mihály lelkész, Kapu István vil. képv.

A zsinati napokon elhangzott igehirdetések **textusai** (esetleg követhetőek az ünnepi istentiszteleteken)

János 13, 34

Zsidó 5,4

János 21, 15-17

A zsinaton **énekelt himnusz** szövegéből Thury Etele néhány versszakot közölt /Szabó Előd ígérte, hogy a teljes szöveget megszerzi/ A Thurynál közölt szöveg vsz. itt-ott romlott, mert több versszakban nem azonosak a szótagszámok. Megpróbáltuk egy-egy névelő elhagyásával énekelhetővé tenni, ez mai énekeskönyvünk 343. dicséretének dallamával megoldható (Ó Krisztus láttam szenvedésed…) Akár énekkar, akár gyülekezet is énekelheti, énektanításnak is jó)

„Szent az Úristen, szent ő neve,

Idvességes szent igéje,

Szentséges minden ő szerzése,

Rettenetes ő törvénye.

Teljes hatalom mindenekben,

A mennyei seregeken,

Birodalma mind mennyen, földön

És a mélységes tengeren.

Ennek házába kik szolgáltok,

Mint pálmafák virágoztok,

Énekszóval vigadozzatok,

És szent nevét úgy áldjátok!

Parancsolatját fogadjátok,

Félelemmel imádjátok,

Áldomása úgy száll reátok,

Ha tisztetekben eljártok.”

A Kocsi zsinat végzései:

„ PONTOZATOK

vagy keresztyén életszabályok, melyek már a mi Komáromi Egyházkerületünkben elfogadtattak, most pedig a Krisztus seregének igazgatására kihirdetés és ahhoz alkalmazkodás végett Magyari Péter püspök által magyar nyelven kiadattak.

Első rész

Az espereseket illető szabályok

1.A hivatalos hatáskörük alatt lévő iskolákra tiszteletes esperes uraiméknak jó gondot kell viselni, az egyházmegyékkel együtt.

2.Tiszteletes esperes uraimék, úgy pénztárnok uraimék is, minden esztendőnként számot adjanak a szent gyűlésekben, mit honnét és mennyit kaptak és adtak ki.

3.A tiszteletes atyák gyakorta meglátogassák az iskolákat, úgy tiszteletes esperes uraimék is az egyházlátogatás alkalmával.

4.A tiszteletes esperes ne csak névvel legyen esperes, hanem cselekedettel és valósággal.

5.Tiszteletes esperes uram saját maga hatalmából az atyafiát ne tegye ki az eklészsiából.

6.Az egész társaság akaratja nélkül ne büntettessék senki busával.

Második rész

Az egyházak lelkészét illető szabályok

1.Senki az Isten szolgái közül szent eklézsiájához a gyűlésig magát ne kötelezze kézbe adással, ha pedig gyűlés nem lenne, az egyházlátogatás alkalmával meglehet.

2.A szabad akarat szerint való ajándékot az Isten prófétái a gyűléskor beadják.

3.Ahol a prédikátor mesteri vagy kántori tisztet hordozza, méltán annak fizetését kívánhatja.

4.Midőn az egyházi személy szükséges dolgainak véghez vitelére szent eklézsiájából kimegyen, avagy csak egynek az elöljárók közül megjelentse.

5.Hétköznapokon az ajándék szerint, magunkat magyarázatokban és bibliaolvasásban, az Isten népinek nagyobb épületiért gyakoroljuk, a leányzókat is bizonyos időkben tanítsuk, a Hiszek egy Istent pedig és a Tízparancsolatot vasárnapokon prédikációk után a gyengék kedvéért az Isten székiből hangos szóval elmondjuk.

6.A próféta prófétatársát ne nyelvelje vagy gyalázza tisztében, tudományában, hírében, nevében vagy személyében, sőt, illendő tisztességét megadja, mert lévén ez alattomban való színeskedő csalás, érdemel egy évig tartó, hivatalból való elmozdítást.

7.A házasulandók kihirdettessenek a törvény szerint, de hamar azon a napon össze ne eskettessenek, a jövevények pedig bizonyítvány nélkül meg ne eskettessenek.

8.Minden tanító számot vessen a szent eklézsiával Gergely napkor a rendes fizetéséről. És ha változik, számot adjon a szent eklézsia javairól.

9.Tszteletes esperese híre nélkül új alkut egy Isten szolgája is ne indítson szent eklézsiájával.

10.Senkit a tiszteletes atyák szent eklézsiájukban ki ne hirdessenek tiszteletes esperesük engedelme és bizonyítványa nélkül.

11.Nem lészen szabados az Isten prófétájának a szent pénzt a maga fizetéséért kivenni az eklézsiából, hanemha az eklézsia kényszerítést nem teszen a rendes fizetésről. Alább erről szabály van.

Harmadik rész

A Krisztus seregét illető szabályok

1.Valamelyik szent eklézsia igaz tanítójának törvény szerint való igaz fizetését esztendőnként meg nem adja, semminemű ügyében meg ne hallgattassék, sőt, prófétájától is megfosztassék.

2.A tanító mindjárt újesztendő napján marasztassék, Vízkereszt nap után való vasárnapig. Ha pedig kedvetlensége vagyon az eklézsiában, az is megjelentessék, hadd gondolkodhasson jövendőbeli sorsáról.

3.Soha a legkisebb eklézsia is ne legyen (ha lehet) vagy mester, vagy lévita, vagy prédikátor nélkül.

4.Egyházfi és harangozó legyen a szent eklézsiában.

5.A szent pénz nem a falu szükségére, hanem Isten dicsőségére adassék ki.

6.Az első zsenge minden esztendőben, ha körlevél nem bocsátattik is felőle, híven bevétettessék, és pénzül tiszteltes esperes uraiméknak kezükbe szolgáltassék.

7.Minden eklézsiákban a presbiterek meglegyenek, ha nagy az eklézsia, tizenketten, ha pedig kicsiny, hatan legyenek, a közjónak kimunkálódására.

8.Minden páros ember külön fizessen, ha egy kenyéren vannak is másokkal,mert ez lélektől való áldozat, ha ki nem fizet, az egyházi szolgálat az ilyentől megvonatik.

9.Az iskolatartó eklézsiák iskolamesterüket helyre állassák.

10.A stóla és a mellékes fizetés mindenütt egyenlő legyen.

Negyedik rész

Az iskolák rektorait illető szabályok

1.Az iskolamesterek esztendőnként két-két vizsgálatot tegyenek.

2.Esztendőnként a Heidelbergi Káténak tíz-tíz kérdéséből a gyűlésekben vizsgálatuk legyen, mely kérdéseket tiszteletes esperes uraimék a körlevélben hírül adják.

3.Ha a siralmas felek halotti búcsúztatást kívánnak, vagy versekkel, vagy folyóbeszédben valót, ez az iskolamestereket illeti, mindazonáltal nem lészen tilalmas az Isten beszédéből való alkalmaztatás az Isten prófétáitól.

4.A tandíjat a megállapítás szerint szedjék az iskolamesterek, a külsőktől kétannyit.

5.Ha valamely gyermeknek szülője bizonyosan megtapasztaltatik nagy szegénységben lenni, az Istenért taníttatjuk.

6.A próféták magzatit bérért nem szabad tanítani.

Ötödik rész

Az egyházak presbitereit és gondnokait illető szabályok

1.A presbiterek a peregrinusoktól avagy jövevényektől, ha az eklézsiában megtelepednek, mindenütt bizonyítványt kérjenek életükről, lakóhelyükről és nemzetségükről.

2.Valaki ok nélkül az Isten prófétájára vagy családjára támad, gyalázattal illeti, a presbiterektől erősen megreguláztassék.

3.A presbiterek tiszte: templomra, parókiára, egyházi tanítóra, iskolamesterre s ezek rendes fizetésére gondot viselni, az eklézsia mindenféle javaira vigyázni, és a szent eklézsia tisztaságát őrizni.

Hatodik rész

Általános szabályok

1.Ha a szent eklézsia ki akar adni tudóstanítóján, elegendő okot adjon, úgy a tanító is, ha el akar búcsúzni eklézsiájától.

2.Más valláson lévő lakosok, ha a rendes fizetéshez nem járulnak hozzá, a stóláris fizetésből két annyit adjanak. A magányos férfiú pedig, avagy magányos nő félfizető legyen. A katolikus fél pedig nem kényszeríttethető a fizetésre, hanem szabad akaratjára hagyandó.

3.Amely gyermekek apjukkal együtt vakmerően megvetik az iskolát, legyen szamártemetésük, úgy a részegségben maghaltaknak és kitiltottaknak is.

4.Ha valamely parázna asszony megszaporodik, a kisded ugyan megkereszteltessék, de míg magát meg nem igazítja, beavatása nem legyen.

5.Aki vakmerőképpen, minden igaz ok nélkül három ízben egyvégben, vagy többször is az Úr asztalát megveti, ha meghal, legyen szamártemetése, sőt az ilyenhez betegségében sem kell vinni.

6.A vasárnapon széjjeljárók és az isteni szolgálatot ok nélkül elmulasztók (hanemha elmúlhatatlan dolga leszen valakinek, melyet akkor említsen meg az egyházi embernek) a káromkodókkal együtt megpellengéreztessenek, a pellengér pediglen mindenütt megcsináltassék.

7.Az Isten prófétájának mindenféle marhájából a mezei pásztorok tartoznak bér nélkül tizenkét számot megőrizni, az iskolamestereknek felényit, hatot. De az egyházi személyek is tartoznak nekik mindenekben jutalom nélkül szolgálni, és a rendes fizetést is megengedni.

8.Az árva eklézsiák, amely tanítónak szolgálatjával élnek, tartoznak annak adni illendő jutalmat, hogy az igét ne láttassanak lopni.

9.Minden eklézsiának jegyzőkönyve legyen, és abban az eklézsia jövedelme, költségei, a szent eklézsiában esett dolgoknak elrendezése és más dolgok is leírattassanak, sőt a kisdedeknek keresztsége idejükkel együtt, mikor kereszteltetett meg, és a komáknak nevei azokban betétessenek, a házasulandó személyek is beírattassanak. Megtartásra méltó határozat.

10.Úgy éljen az Isten prófétája a szent eklézsiával, és a szent eklézsia is úgy adja meg a tisztességet az isten Szolgájának, hogy a gyakori változás minden helytelen okért meg nem engedtetik, ne vonjunk ebből magunkra gyalázatot.

11.A nem fizető és magát a szent gyülekezetből minden helytelen okért, maga indulatos haragjából kivonó személy semmiben a maga személyében szolgálatot nem vehet, és ha meghal, vitettessék a temető kerítésén kívül, amint érdemelte.

12.A gyanús személy az Isten házából ki ne tiltassék, hanem amidőn a külső széken a bűnös megbüntettetik, erre vigyázzon az Isten szolgája a presbiterekkel úgy, ahogy mondani szokás: a polgári törvényszék eljárása megelőzze az egyházi határozatot, máskülönben világosan bűnösök és büntetésre méltók lesznek.

13.Meghalt férjétől terhesen maradt asszony terhének letételéig más férfiúhoz ne köteleztessék, avagy attól házasságra ne köteleztessék, s el ne tessék.

14.A szent láda a parókiális házban álljon, kulcsa pedig valamely presbiternél vagy hites egyházfinál, és az Isten szolgája híre nélkül ne legyen szabados belenyúlni.

15.A szent eszközöknek minden szent eklézsiában ládáik legyenek.

16.A szent keresztség az egész gyülekezet előtt legyen.

17.Szükséges gyakorlatossággal a hitnek ágazatairól vasárnapokon délest magyarázni.

18.A jövevényeket, ha jó életűek voltanak, tartozunk tisztességesen eltemetni, ha pedig szegények, Istenért eltemettetnek.

Jegyzet: Akármelyik pontnak megrontásáért az átlépők büntetése lészen tizenkét forint.”